(Ortografía tradicional) Te cꞌu riꞌ jujun chque ri winak aj Jerusalén xquichapla u taꞌic,
xquibij:
¿A mat are waꞌ we achi riꞌ ri tajin cätzucuxic rech cäcämisaxic?
—quechaꞌ.
Chiwilampeꞌ,
cätzijon cucꞌ ri winak,
man cꞌo tä cꞌu jun cꞌo jas cubij che.
¿A xa ta cꞌu lo kas cäquicoj ri kꞌatal tak tzij chi we achi riꞌ are ri Cristo?
—quechaꞌ.
Ri uj cꞌut ketam jawijeꞌ petinak wi waꞌ we achi riꞌ.
Aretak cꞌut cäpe riꞌ ri Cristo,
man cꞌo tä jun riꞌ etamaninak jawijeꞌ cäpe wi,
—xecha ri winak.
Aretak ri Jesús,
ri tajin cuya tijonic pa ri nimalaj rachoch Dios,
xuta waꞌ co xchꞌawic,
xubij:
Cäbij alak chi etam alak nu wäch,
xukujeꞌ chi etam alak jawijeꞌ chiꞌ quinpe wi.
Man in petinak tä cꞌut xak pa we wi,
xane in takom lok rumal ri Jun ri kas jicom ranimaꞌ.
Ri alak cꞌut man etam tä alak u wäch.
Ri in wetam u wäch rumal chi in petinak rucꞌ,
xukujeꞌ are ri Areꞌ in takowinak lok,
—xcha chque.
Xcaj cꞌut xquicꞌam bi pa cheꞌ,
man cꞌo tä cꞌu jun xchapowic rumal chi mäjaꞌ curik ru kꞌij.
E qꞌuia cꞌut xecojon che,
xquibij cꞌut:
Aretak cäpe ri Cristo,
¿a cuban ta cꞌu lo más cajmabal tak etal chic chuwäch ri u banom we achi riꞌ?
—xechaꞌ.
Ri tataꞌib fariseos xquita ri cäquibij ri winak chrij ri Jesús.
Xa je riꞌ ri e areꞌ cucꞌ ri qui nimakil sacerdotes xequitak bi jujun chajinelab re ri nimalaj rachoch Dios chucꞌamic bi ri Jesús pa cheꞌ.
Te riꞌ xubij ri Jesús:
Xak quieb oxib kꞌij chic quincꞌoji na ucꞌ alak,
te cꞌu riꞌ quintzelej na rucꞌ ri xintakow lok.
Ri alak quintzucuj na alak,
man quinrik tä chi cꞌu alak rumal chi man cäcowin tä alak copan alak chilaꞌ jawijeꞌ ri quinecꞌol wi in,
—xcha chque.
Ri qui nimakil ri winak aj Israel cꞌut,
xquichaplej u taꞌic chbil tak quib,
xquibij:
¿Jawijeꞌ ta cꞌu queꞌ wi waꞌ we achi riꞌ chi man cujcowin tä uj quekarikaꞌ?
¿A xa ta cꞌu lo queꞌ cucꞌ ri winak aj Israel ri e jabuninak chquixol ri winak aj Grecia che qui tijoxic ri winak aj Grecia?
¿Jas quel cubij waꞌ ri xubij chke:
“Quintzucuj na alak,
man quinrik tä chi cꞌu alak rumal chi man cäcowin tä alak copan alak chilaꞌ jawijeꞌ ri quinecꞌol wi”?
—xcha riꞌ,
—xechaꞌ.
Pa ri qꞌuisbal kꞌij re ri nimakꞌij,
ri kꞌij ri sibalaj nim na u banic,
ri Jesús xtaqꞌui akꞌanok chquixol ri winak,
co xchꞌawic,
xubij:
We cꞌo jun cächakiꞌj u chiꞌ,
chpet wucꞌ,
chutija u joron.
Jeꞌ jas ri cubij ru Lokꞌ Pixab ri Dios ri Tzꞌibtalic:
Jachin ri cäcojon chwe,
cäqꞌuiy na lok pa ranimaꞌ joron ri cuya ri kas cꞌaslemal,
—cächaꞌ,
—xcha ri Jesús chque ri winak.
Ri Jesús cꞌut,
are tajin cächꞌaw chrij ri Lokꞌalaj Espíritu ri cäquicꞌam na ri winak ri quecojon che ri Areꞌ.
Mäjaꞌ cꞌu cäyiꞌ lok ri Lokꞌalaj Espíritu rumal chi mäjaꞌ cätzelej ri Jesús chilaꞌ chicaj rech cänimarisax u kꞌij.
Jujun chque ri winak,
aretak xquita ri xubij ri Jesús,
xquibij:
Kas tzij we achi riꞌ are waꞌ ri kꞌalajisal re ru Lokꞌ Pixab ri Dios ri cäbixic chi cäpe na,
—xechaꞌ.
Niqꞌuiaj chic xquibij:
Are waꞌ ri Cristo,
—xechaꞌ.
Niqꞌuiaj chi cꞌut xquibij:
¿A xa ta cꞌu lo pa Galilea cäpe wi ri Cristo?
Ru Lokꞌ Pixab ri Dios ri Tzꞌibtalic cubij chi ri Cristo rajwaxic chquixol ri rachalaxic ri ka mam David ri nim takanel cäpe wi na.
Pa Belén cꞌut cäpe wi na,
ri tinimit ri xcꞌoji wi ri ka mam David,
—xechaꞌ.
Je cꞌu riꞌ ri winak xquitasala quib rumal rech ri Jesús.
E cꞌo jujun ri xcaj xquicꞌam bi pa cheꞌ,
man cꞌo tä cꞌu jun xchapowic.
Xetzelej cꞌu ri chajinelab re ri nimalaj rachoch Dios,
xeopan chilaꞌ jawijeꞌ e cꞌo wi ri tataꞌib fariseos xukujeꞌ ri qui nimakil ri sacerdotes.
Ri e areꞌ cꞌut xquitaꞌ chque:
¿Jas che man xicꞌam tä lok ri Jesús?
—xechaꞌ.
Ri chajinelab xechꞌawic,
xquibij:
¡Man cꞌo tä jun achi ka tom jeꞌ cätzijonic jas ri cätzijon ri achi riꞌ!
—xechaꞌ.
Are cꞌu ri tataꞌib fariseos xquibij chque:
Ri ix xukujeꞌ xa xiya iwib pa subic.
¿A cꞌo pu lo jun chque ri ka nimakil ri cojoninak che,
o jun ne chque ri tataꞌib fariseos?
¡Man cꞌo taj!
—xechaꞌ.
Xquiqꞌuiäk itzel tzij pa qui wiꞌ,
xquibij:
¡We winak riꞌ man quetam tä ri Pixab!
—xecha chque.
Are cꞌu ri tat Nicodemo ri xopan rucꞌ ri Jesús chakꞌab,
are jun chque ri tataꞌib fariseos.
Xubij cꞌu chque:
Ri ka Pixab cubij chi man cuyaꞌ taj cäkakꞌat tzij puwiꞌ jun winak chi cäcꞌäjisax u wäch we ta mat nabe cäkata na jas ri cubij che retamaxic jas ri u banom,
—xcha chque.
Te riꞌ xechꞌaw ri e areꞌ,
xquibij che ri tat Nicodemo:
E cꞌu ri lal,
¿a lal aj Galilea xukujeꞌ?
—xecha che.
Naꞌl siqꞌuij la ru Lokꞌ Pixab ri Dios ri Tzꞌibtalic,
quil cꞌu na la chi man cꞌo tä jun kꞌalajisal re ru Lokꞌ Pixab ri Dios ri petinak pa Galilea,
—xecha che.
Chquijujunal cꞌut xebeꞌ cho tak cachoch.